Lipovce

Lipovce sú obec na Slovensku v okrese Prešov.

 Polohopis  
Obec Lipovce leží v Lipoveckom údolí na rozhraní dvoch pohorí – Braniska a Bachurne. Vysoké prírodné hodnoty potvrdzuje aj chránená prírodná oblasť Salvátorské lúky s plniarňou stolovej minerálnej vody Salvator. Obec je vzdialená 30 km od Prešova a má viac než 500 obyvateľov. Nadmorská výška v strede obce je  Známa je aj tým, že v jej katastri leží národná prírodná rezervácia a zároveň chránené územie európskeho významu Kamenná Baba, ktorého rozloha je asi 340 hektárov. 

 Dejiny  
Vznik obce Lipovce sa predpokladá už v 13. storočí, v písomných prameňoch sa však po prvýkrát spomína až v roku 1320 pod názvom Lypouch v súvislosti s rozdelením dedičných majetkov šľachtica Mikuláša zo Svinej. Majetkovou súčasťou tohto panstva zostala nepretržite aj v 14. – 16. storočí, až na krátke obdobie okolo roku 1427, keď patrila Detrichovi z Brezovice. Obec v roku 1600 pozostávala z 25 obývaných poddanských domov, majerských budov, mlyna, pivovaru, kostola, fary a školy. Koncom 16. storočia boli Lipovce stredne veľkou dedinou s takmer výlučne poddanským obyvateľstvom. Názvy obce: 1320 – Lypouch, 1773 – Lipowecz, 1786 – Lipowce.

Poloha obce je v doline potoka Lipovec, ktorý je prirodzenou hranicou Šarišskej vrchoviny a Braniska. Obec sa radí medzi typické podhorské obce so zameraním na poľnohospodárstvo, so zvýšeným chovom dobytka a ťažbou dreva. Popri poľnohospodárstve sa tu vyrábali šindle, laty, odkvapové rúry a pálilo sa drevené uhlie. Povozníctvo vo väčšej miere slúžilo na odvoz dreva a minerálnej vody Salvator.

 Lačnov 
Prvá písomná zmienka o osade je z roku 1389. Až do roku 1991 bol Lačnov samostatnou obcou. Odvtedy bol po miestnom referende pričlenený k obci Lipovce. Časť chotára osady siaha do národnej prírodnej rezervácie Kamenná baba. Známy je aj Lačnovský kaňon  (745 m nad morom). V chotári osady ležia horské vrcholy Bučie (1006 m n. m.),  Magura (1064 m n. m.) a Bachureň (1081 m n. m.). V roku 1996 bol Lačnov zapísaný do zoznamu pamiatkových zón Slovenskej republiky s 5 národnými kultúrnymi pamiatkami. Jednou z nich je aj miestny kostol. Národná kultúrna pamiatka, Chrám svätého Michala archanjela bol vysvätený v roku 1907. Celá oblasť je rajom pre milovníkov prírody, turistiky a športu.

 Kultúra a zaujímavosti  
 Pamiatky 
 Zámčisko, archeologická lokalita zaniknutého stredovekého hrádku z 13. storočia. Lokalita nie je prezentovaná.  Lipovský hrad bol zbúraný koncom kuruckých vojen v roku 1591. O Lipovskom hrade napísal v roku 1969 povesť – Nerovná láska na Lipovskom hrade – spisovateľ Ján Domasta.

 Rímskokatolícky Kostol sv. Juraja, jednoloďová pôvodne gotická stavba s polkruhovým ukončením presbytéria a predstavanou vežou, asi zo 14. storočia.  Renesančnými úpravami prešiel po požiari v roku 1663, keď bola pristavaná veža. V roku 1883 bolo postavené súčasné polkruhové presbytérium. Veža bola ukončená ihlancom v roku 1898. Úpravami prešiel ďalej v roku 1951. Interiér je zaklenutý valenou klenbou s lunetami. Výmaľba z roku 1951 je dielom V. Gábora. Poslednou, pomerne necitlivou úpravou prešiel v roku 1992, keď bol rozšírený. Fasády kostola sú hladké s opornými piliermi a oknami s polkruhovým záklenkom. Veža má nárožné maľované kvádrovanie, ukončená je slepou arkádou a ihlancovou helmicou. Fasády sú hladké s oknami s polkruhovým záklenkom. Pri kostole stojí drevená zvonica na pôdoryse štvorca so stanovou strechou.

 Gréckokatolícky Chrám sv. Michala Archajela v časti Lačnov, jednoloďová klasicistická stavba s polygonálnym ukončením presbytéria a predstavanou vežou, z roku 1843.  Fasády chrámu sú členené pilastrami a oknami s polkruhovým záklenom a profilovanými suprafenestrami. Priečelie je ukončené dekoratívnymi vázami. Veža s pilastrami je ukončená zvonovitou helmicou.

 Súbor ľudových domov v časti Lačnov, ktorá je pamiatkovou zónou.  Ide o jednopodlažné zrubové stavby na pôdoryse obdĺžnika z prelomu 19. a 20. storočia. 

 Múzeá 
 Pamätná izba 
V obci je zriadená pamätná izba venovaná ThDr. Jánovi Andraščíkovi, ktorý svojou literárnou činnosťou a širokým záberom na poli hospodárskeho, sociálneho, kultúrneho a národného povznesenia pospolitého ľudu si právom zaslúži, aby jeho svetlá pamiatka bola aj v jeho rodisku oživená.

Pamätná izba nezabúda ani na prírodné zvláštnosti, ktorými obec Lipovce vo svojom okolí oplýva. Najvýznamnejšie sú Prírodná rezervácia Kamenná baba a svetoznámy prameň minerálnej vody Salvator. S krásou bizarných útvarov skál rezervácie rovnako súperí aj vegetácia s množstvom vzácnych druhov zákonom chránených rastlín.

 Prírodné pamiatky 
 Štátna prírodná rezervácia Kamenná Baba 
je jedinečný vápencovo-dolomitový kaňon Lačnovského potoka v pohorí Branisko pri Lipovciach. Dominujú mu skalné útvary: Mojžišov stĺp, Kamenná baba, Komín a Vrátnica. Ide o veľmi pôsobivú krajinu so vzácnou kvetenou. Informátor okres Prešov, vydanie prvé, rok 1987, vydala Okresná správa cestovného ruchu, Prešov. str. 19

 Salvátorské lúky  
sú štátnou prírodnou rezerváciou, ktorú tvorí pásmo mokrých lúk a krovín v okolí minerálnych prameňov Salvátor v Lipovciach. Na tomto mieste sa hojne vyskytuje najmä jazyčník sibírsky. 

 Hudba 
 Folklórna skupina Bučianka

 Občianska vybavenosť 
V obci sa nachádza ZŠ, ktorá slúži obciam Lipovce, Šindliar a Lačnov.

 Osobnosti obce 
 Rodáci 
 Ján Andraščík (* 1799† 1853), spisovateľ a národný buditeľ

 Referencie 

 Iné projekty  

 Externé odkazy 



Kategória:Obce okresu Prešov